Anɛ O Ngɛ We Sae Ngɛ Yehowa Ngɔ Lo? | Kase\nKANE NGƐ Afrikaans Albanian Alur Amerika Mumuihi A Gbi Amharic Amis Angola Mumuihi A Gbi Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Mumuihi A Gbi Bulgarian Cakchiquel Catalan Cebuano Chichewa Chile Mumuihi A Gbi Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuihi A Gbi Croatian Czech Dangme Danish Digor Douala Dutch Ecuador Mumuihi A Gbi Edo English Estonian Ewe Fijian Filipi Mumuihi A Gbi Finland Mumuihi A Gbi Finnish Fon French French Mumuihi A Gbi Ga Georgian German Germany Mumuihi A Gbi Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Mumuihi A Gbi Ibanag Icelandic Igbo Iloko India Mumuihi A Gbi Indonesian Isoko Italian Italy Mumuihi A Gbi Japan Mumuihi A Gbi Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumuihi A Gbi Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Marshallese Maya Mazatec (Huautla) Mbunda Mexico Mumuihi A Gbi Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Poland Mumuihi A Gbi Polish Ponapean Portugal Mumuihi A Gbi Portuguese Punjabi Quebec Mumuihi A Gbi Quechua (Ancash) Quechua (Bolivia) Romania Mumuihi A Gbi Romanian Russia Mumuihi A Gbi Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumuihi A Gbi Vietnamese Waray-Waray Wolaita Xhosa Yoruba Zande Zapotec (Isthmus) Zulu\n‘Yehowa ma he e sɔmɔli a yi wami. Nihi nɛ ba saa we ngɛ e ngɔ ɔ, a ti nɔ ko nɔ ko hɛ mi be kpatae.’​—LA 34:22.\nLAHI: 8, 54\nMƐNI WESA HE MAHI NƐ A TO HE BLƆ NYA A TSƆƆ MO NGƐ . . .\nyemi kɛ buami nɛ asafo mi nikɔtɔmahi kɛ haa nihi nɛ a tɔ̃ tɔmi nɛ hɛdɔ ngɛ he ɔ he?\nníhi nɛ e sa kaa waa pee konɛ wa ná Mawu mɔbɔ nami ɔ he se ɔ he?\nbɔ nɛ Yehowa kɛ yayami paa faa ha a he?\n1. Akɛnɛ wa yi mluku he je ɔ, mɛni susumi nɛ Mawu sɔmɔli anɔkualetsɛmɛ fuu hɛɛ?\n“I JI nɔmlɔ nɛ e ní ngɛ mɔbɔ!” (Rom. 7:24) Mawu sɔmɔli anɔkualetsɛmɛ fuu kɛ bɔfo Paulo kpaa gbi ngɛ nɔ́ nɛ e de nɛ ɔ he. Wɔ tsuo wa yi mluku, nɛ ke wa nyɛ we nɛ wa sɔmɔ Yehowa kaa bɔ nɛ wa ngɛ hlae ɔ, eko ɔ, e maa hao wɔ. Kristofohi nɛ a tɔ̃ tɔmi nɛ hɛdɔ ngɛ he ɔ a kpɛti ni komɛ susu kaa Mawu be nyɛe maa ngɔ kɛ pa mɛ.\n2. (a) Ngɛ mɛni blɔ nɔ nɛ La 34:22 ɔ tsɔɔ kaa e sɛ nɛ Mawu sɔmɔli nɛ a susu kaa e kɛ a he tɔmi be mɛ kee ɔ? (b) Mɛni he wa ma susu ngɛ munyu nɛ ɔ mi? (Hyɛ daka nɛ ji “ A Ji Ní Kasemi Aloo A Daa Si Ha Ní Komɛ Nɛ Maa Ba Hwɔɔ Se?”)\n2 Ngɛ anɔkuale mi ɔ, Ngmami ɔ ha nɛ wa náa nɔ mi mami kaa e sɛ kaa nihi nɛ a ya sa we ngɛ Yehowa ngɔ ɔ nɛ a susu kaa Yehowa kɛ a he tɔmi be mɛ kee. (Kane La 34:22.) Ke a ke nɔ ko ya sa we ngɛ Yehowa ngɔ ɔ, mɛni e tsɔɔ? Mɛni e sa kaa waa pee konɛ wa ná Yehowa mɔbɔ nami kɛ e yayami kɛ pami ɔ he se? Ke wa susu blɔ nya nɛ Yehowa to ha blema Israel bi ɔmɛ nɛ kɔɔ wesa he mahi a he ɔ he ɔ, wa ma ná sane bimi nɛ ɔmɛ a heto. Ngɛ anɔkuale mi ɔ, blɔ nya tomi nɛ ɔ piɛɛ Mlaa somi nɛ a tsake ngɛ Pentekoste ligbi ɔ nɔ ngɛ jeha 33 ɔ mi ɔ he. Se mo kai kaa Yehowa nɛ e kɛ Mlaa nɛ ɔ ha. Enɛ ɔ he ɔ, wesa he mahi nɛ a to he blɔ nya a haa nɛ wa naa bɔ nɛ Yehowa naa yayami, yayami peeli, kɛ tsui tsakemi ha. Kekleekle ɔ, ha nɛ wa susu yi mi tomi he je nɛ a hla wesa he ma amɛ kɛ bɔ nɛ a kɛ tsu ní ha a he nɛ waa hyɛ.\n‘NYƐƐ HLA WESA HE MAHI NGƆ TO’\n3. Ke nɔ ko je blɔ nɛ e gbe nɔmlɔ ɔ, kɛ Israel bi ɔmɛ tsuɔ sane ɔ he ní ha kɛɛ?\n3 Ngɛ blema Israel bi ɔmɛ a be ɔ mi ɔ, Yehowa naa sane fɛɛ sane nɛ kɔɔ muɔ si puemi he ɔ kaa e ji hɛdɔ nɔ́. Ke nɔ ko je blɔ nɛ e gbe nɔmlɔ ɔ, nɔ nɛ a gbe lɛ ɔ weku no nɛ ji nyumu nɛ a tsɛɛ lɛ ke “muɔ he lue yelɔ ɔ” gbeɔ nɔ ɔ kɛ toɔ nane mi. (4 Mose 35:19) Kɛ gu jamɛ a blɔ ɔ nɔ ɔ, a ngɔɔ awi yelɔ ɔ wami kɛ toɔ nɔ nɛ pee we nɔ́ ko nɛ a pue e muɔ si ɔ wami nane mi. Ke a gbi nɔ gbelɔ ɔ amlɔ nɔuu ɔ, lɔ ɔ ma nyɛ maa blee Si Womi Zugba a. Ejakaa Yehowa de ke: ‘Nyɛ ko ble zugba a nɛ nyɛ ngɛ nɔ ɔ. Adesa muɔ si puemi bleɔ zugba.’​—4 Mose 35:33, 34.\n4. Ke nɔ ko li e he be nɛ e gbe nɔmlɔ ɔ, kɛ Israel bi ɔmɛ tsuɔ sane ɔ he ní ha kɛɛ?\n4 Se ke Israel nɔ ko li e he be nɛ e pue nɔ ko muɔ si ɔ, kɛ a tsuɔ sane ɔ he ní ha kɛɛ? E ngɛ mi kaa e li e he be mohu lɛɛ, se kɛ̃ ɔ, e yeɔ nɔ nɛ e gbe lɛ ɔ muɔ he fɔ. (1 Mose 9:5) Se Yehowa tsɔɔ kaa a ma nyɛ maa na lɛ mɔbɔ. E ma nyɛ maa tu muɔ he lue yelɔ ɔ nya fo nɛ e ya sa we ngɛ wesa he mahi ekpa nɛ a hla amɛ eko mi. E ma nyɛ ma ná he piɛ pomi ngɛ lejɛ ɔ. E biɔ nɛ nɔ nɛ li e he be nɛ e gbe nɔ ɔ nɛ e hi lejɛ ɔ kɛ ya si benɛ osɔfo nɔkɔtɔma a ma gbo.​—4 Mose 35:15, 28.\n5. Ngɛ mɛni blɔ nɔ nɛ wesa he mahi nɛ Yehowa to he blɔ nya a ma nyɛ maa ye bua wɔ konɛ waa le Yehowa saminya?\n5 Tsa pi adesa nɛ to wesa he nɛ ɔmɛ a he blɔ nya. Yehowa nitsɛ fã Yoshua ke: “De Israel bi ɔmɛ ke, ‘Nyɛɛ hla wesa he mahi ngɔ to.’” Ma nɛ ɔmɛ ji ‘mahi nɛ a hla.’ (Yosh. 20:1, 2, 7, 8) Akɛnɛ Yehowa nitsɛ nɛ e tsɔɔ kaa a hla ma nɛ ɔmɛ he je ɔ, wa ma nyɛ ma bi wa he ke: Ngɛ mɛni blɔ nɔ nɛ blɔ nya tomi nɛ ɔ yeɔ bua wɔ nɛ wa nuɔ Yehowa mɔbɔ nami ɔ sisi saminya? Mɛni enɛ ɔ tsɔɔ wɔ ngɛ Yehowa nɛ wa maa sa we ngɛ e ngɔ ɔ he mwɔnɛ ɔ?\n“E JAJE BƆ NƐ E BA LƐ HA NGƆ TSƆƆ MA NIMELI ƆMƐ”\n6, 7. (a) Moo tsɔɔ ma nimeli nɛ a kojoɔ nɔ ko nɛ e li e he be nɛ e gbe nɔ ɔ blɔ nya ní tsumi. (Moo hyɛ foni nɛ ngɛ ní kasemi ɔ sisije ɔ.) (b) Mɛni he je nɛ nile ngɛ mi kaa nɔ ko nɛ e gbe nɔmlɔ ɔ ma ya na ma nimeli ɔmɛ ɔ?\n6 Ke nɔ ko li e he be nɛ e gbe nɔmlɔ ɔ, kekleekle ɔ, “e sa nɛ e jaje bɔ nɛ e ba lɛ ha a ngɔ tsɔɔ ma nimeli ɔmɛ” ngɛ ma nɛ e tu fo kɛ ya sa we ngɛ mi ɔ agbo ɔ nya. E sa nɛ a he lɛ hɛmuɔ. (Yosh. 20:4) Pee se ɔ, a kpaleɔ lɛ kɛ ya haa ma nimeli nɛ a ngɛ ma nɛ e gbe nɔ ngɛ mi ɔ mi konɛ a kojo lɛ. (Kane 4 Mose 35:24, 25.) Ja a hla sane ɔ mi nɛ a na kaa tsa pi nɛ e je blɔ, loko a maa kpale lɛ kɛ ya wesa he ma a mi.\n7 Mɛni he je nɛ e sa kaa nɔ nɛ ya sa we ɔ nɛ e ya na ma nimeli ɔmɛ ɔ? Ma nimeli ɔmɛ ma ha nɛ Israel ma a he ma tsɔ, nɛ a maa ye bua nɔ gbelɔ ɔ konɛ e ná Yehowa mɔbɔ nami ɔ he se. Baiblo he ní lelɔ ko tsɔɔ kaa ke nɔ gbelɔ ɔ ya nɛ ma nimeli ɔmɛ ɔ, lɛɛ “lɛ nitsɛ e kɛ e wami ngɛ oslaa mi woe.” E de hu ke: “Lɛ nitsɛ nɛ e maa ye e muɔ he fɔ, ejakaa blɔ nya nɛ Mawu to konɛ e kɛ po e he piɛ ɔ, e kɛ tsu we ní.” E ngɛ mi kaa a to blɔ nya konɛ a kɛ ye bua nɔ ko nɛ e ji blɔ nɛ e gbe nɔ ɔ mohu lɛɛ, se e sa nɛ lɛ nitsɛ hu e bi nɛ a ye bua lɛ, nɛ e kplɛɛ yemi kɛ buami nɛ a kɛ ma ha lɛ ɔ nɔ. Ke e yɛ nɛ e ya hla wesa he ngɛ mahi nɛ Yehowa ha nɛ a hla kɛ to ɔ eko mi ɔ, nɔ nɛ e gbe ɔ weku no ngɛ he blɔ kaa e gbeɔ lɛ.\n8, 9. Mɛni he je nɛ ke Kristofo no ko pee yayami nɛ hɛdɔ ngɛ he ɔ, e sa nɛ e ya na asafo mi nikɔtɔma amɛ nɛ a ye bua lɛ ɔ?\n8 Mwɔnɛ ɔ, ke Kristofo no ko pee yayami nɛ hɛdɔ ngɛ he ɔ, e sa nɛ e ya na asafo mi nikɔtɔma amɛ konɛ a ye bua lɛ. Mɛni he je nɛ enɛ ɔ he hia wawɛɛ ɔ? Kekleekle ɔ, Yehowa nɛ e to blɔ nya kaa asafo mi nikɔtɔma amɛ nɛ a tsu yayamihi nɛ hɛdɔ ngɛ he ɔ a he ní kaa bɔ nɛ wa naa ngɛ e Munyu ɔ mi ɔ. (Yak. 5:14-16) Nɔ́ nɛ ji enyɔ ɔ, blɔ nya tomi nɛ ɔ woɔ yayami peelɔ ɔ he wami konɛ e ya nɔ nɛ e ha nɛ huɛ bɔmi kpakpa nɛ hi e kɛ Mawu a kpɛti, nɛ e kpa yayami ɔ peemi. (Gal. 6:1; Heb. 12:11) Nɔ́ nɛ ji etɛ ɔ, a hla nikɔtɔma amɛ nɛ a tsɔse mɛ kaa a ye bua nɔ nɛ e pee yayami ɔ, nɛ a jɔɔ e tsui he konɛ e ko bu e he fɔ tsɔ. Yehowa tsɛɛ nikɔtɔma nɛ ɔmɛ ke “wesa he ngɛ kɔɔhiɔ kɛ ahumi nya.” (Yes. 32:1, 2) Anɛ o he we yi kaa blɔ nya tomi nɛ ɔ tsɔɔ kaa Mawu naa wɔ mɔbɔ lo?\n9 Mawu sɔmɔli fuu ya na asafo mi nikɔtɔmahi, nɛ asafo mi nikɔtɔma amɛ ye bua mɛ nɛ amlɔ nɛ ɔ, a ná he jɔmi nitsɛnitsɛ. Kaa nɔ hyɛmi nɔ́ ɔ, nyɛminyumu ko nɛ a tsɛɛ lɛ ke Daniel ɔ pee yayami ko nɛ hɛdɔ ngɛ he. Se nyɔhiɔhi fuu ba be nɛ e ya bɔɛ nikɔtɔma amɛ. E de ke: “Akɛnɛ be pue mi he je ɔ, i susu kaa nɔ́ ko be nɛ nikɔtɔma amɛ ma nyɛ maa pee kɛ ye bua mi. Se kɛ̃ ɔ, i yeɔ gbeye kaa eko ɔ, ye yayami ɔ maa je kpo nɛ nihi maa na. Nɛ sɔlemi fɛɛ sɔlemi nɛ ma sɔle kɛ ha Yehowa a, e peeɔ mi kaa ma kpa pɛɛ ngɛ nɔ́ nɛ i pee ɔ he lolo.” Nyagbenyagbe ɔ, Daniel ya hla yemi kɛ buami ngɛ asafo mi nikɔtɔma amɛ a ngɔ. Be mi nɛ e ngɛ be ko nɛ be ɔ he susue ɔ, e de ke: “Ngɛ anɔkuale mi ɔ, i ye gbeye kaa ma ya na mɛ. Se pee se ɔ, e pee kaa nɔ́ nɛ a je tlomi ngua ko ngɛ ye kuɛ nɔ. Piɔ ɔ, i kɛ Yehowa nyɛɔ sɛɛɔ ní faa.” Amlɔ nɛ ɔ, Daniel ngɛ he nile kpakpa, nɛ lingmi haa nɛ ɔ, a hla lɛ kaa asafo mi sɔmɔlɔ.\n‘E SA NƐ E TU FO KƐ YA MA NƐ ƆMƐ EKO MI’\n10. Ke nɔ ko nɛ e ji blɔ nɛ e gbe nɔ ɔ ma ná Mawu mɔbɔ nami ɔ he se ɔ, mɛni e sa kaa e pee?\n10 E biɔ nɛ nɔ ko nɛ e ji blɔ nɛ e gbe nɔmlɔ ɔ nɛ e pee nɔ́ ko loko a maa na lɛ mɔbɔ. E sa nɛ e tu fo kɛ ya sa we ngɛ wesa he ma nɛ e kɛ e he kɛ we ɔ mi. (Kane Yoshua 20:4.) Wami nɛ e ma ná a daa si ngɛ fo nɛ e maa tu kɛ ya wesa he ma a mi ɔ nɔ, e sa nɛ e hi lejɛ ɔ kɛ ya si benɛ osɔfo nɔkɔtɔma a ma gbo! Enɛ ɔ biɔ nɛ e ngɔ níhi kɛ sã afɔle. E sa nɛ e si e ní tsumi kɛ he jɔmi nɛ e ngɛ ngɛ lɛ nitsɛ e we mi ɔ, nɛ e be nyɛe maa hia blɔ kɛ ya he ko he ko hulɔ. * (4 Mose 35:25) Se e hi kaa e kɛ ní nɛ ɔmɛ maa sã afɔle. Ke nɔ gbelɔ ɔ je wesa he ma a mi be nɛ lɛ nitsɛ e suɔ ɔ, lɔ ɔ tsɔɔ kaa e nɛ nɔ nɛ e gbe ɔ kaa e ji hɛdɔ nɔ́, nɛ lɔ ɔ maa ngɔ e wami kɛ wo oslaa mi.\n11. Ke Kristofo no ko tsake e tsui ɔ, mɛni e ma nyɛ maa pee kɛ tsɔɔ kaa e bua jɔ Mawu mɔbɔ nami ɔ he?\n11 Mwɔnɛ ɔ hu ɔ, ke yayami peelɔ ko tsake e tsui ɔ, ja e pee nɔ́ ko kaa jã loko Mawu maa na lɛ mɔbɔ. E sa nɛ e kpa yayami nɛ hɛdɔ ngɛ he nɛ e ngɛ pee ɔ kulaa, se pi lɔ ɔ kɛkɛ. E sa nɛ e kpa yayami tsɔwitsɔwihi nɛ e peeɔ nɛ ma ha nɛ e pee yayami nɛ hɛdɔ ngɛ he ɔ hulɔ. Mumi klɔuklɔu ɔ wo bɔfo Paulo he wami nɛ e tsɔɔ nɔ́ nɛ ni komɛ nɛ a ji Kristofohi nɛ a hi Korinto ɔ pee benɛ a tsake a tsui ɔ. E de ke: “Nyɛɛ hyɛ nɔ́ nɛ nyɛ tsui mi tɔɔ nɛ nyɛ je kɛ ye aywilɛho ngɛ blɔ nɛ sa Mawu hɛ mi nɔ ɔ ha nɛ nyɛ ná, ee, e ha nɛ nyɛ dla nyɛ blɔ, ee, e ha nɛ nyɛ mi mi fu, ee, e ha nɛ nyɛ ye gbeye, ee, e ha nɛ nyɛ suɔ wawɛɛ, ee, e ha nɛ nyɛ hɛ dɔ, ee, e ha nɛ nyɛ dla tɔmi ɔ!” (2 Kor. 7:10, 11) Ke wa bɔ mɔde wawɛɛ nɛ wa kpa yayami ɔ peemi ɔ, lɔ ɔ ma ha nɛ Yehowa nɛ e na kaa nɔ́ nɛ wa pee ɔ hao wɔ wawɛɛ, nɛ wa ngɔɛ lɛ kaa bɔ tsuaa bɔ nɛ ji ɔ, e maa na wɔ mɔbɔ.\n12. Mɛni nɛ eko ɔ, e ma bi nɛ Kristofo no ko nɛ kua konɛ Mawu nɛ ya nɔ nɛ e na lɛ mɔbɔ?\n12 Eko ɔ, mɛni e ma bi nɛ Kristofo no ko nɛ e pee konɛ Mawu nɛ ya nɔ nɛ e na lɛ mɔbɔ? Ke níhi nɛ e bua jɔ he ɔ ma nyɛ ma ha nɛ e pee yayami ɔ, e sa nɛ e bɔ mɔde kaa e maa ngɔ jamɛ a ní ɔmɛ kɛ sã afɔle. (Mat. 18:8, 9) Kaa nɔ hyɛmi nɔ́ ɔ, ke o huɛmɛ komɛ haa nɛ e he waa haa mo kaa o maa pee Yehowa suɔmi nya ní ɔ, anɛ o kɛ mɛ ma kpa bɔmi lo? Ke e he waa haa mo kaa o kɛ dã ma tsu ní bɔ nɛ sa a, anɛ o suɔ kaa o ma je o he ngɛ si fɔfɔɛhi nɛ ma nyɛ ma ha nɛ o nu dã kɛ be nɔ ɔ mi lo? Ke e he waa haa mo kaa o maa yu o he ngɛ ajuama bɔmi he ɔ, anɛ o ngɛ mɔde bɔe kaa o ma kua sinihi, wɛbsaitihi, kɛ ní peepeehi nɛ ma nyɛ ma ha nɛ o susu ní yayahi a he ɔ lo? Mo kai kaa e hi kaa o ma kua ní nɛ ɔmɛ konɛ o nyɛ nɛ o ye Yehowa anɔkuale. Nɔ́ ko be nɛ dɔɔ nɔ pe nɛ a ma de ke Mawu kua mo. Jã kɛ̃ nɛ nɔ́ ko be nɛ haa nɔ bua jɔmi pe nɛ o maa le kaa Mawu ma ‘je e suɔmi kpo kɛ tsɔɔ mo kɛ ya neneene.’​—Yes. 54:7, 8.\nA MAA “SA WE NGƐ LEJƐ Ɔ”\n13. Moo tsɔɔ nɔ́ he je nɛ nɔ nɛ ya sa we ɔ ma nyɛ ma ná he piɛ pomi kɛ bua jɔmi ngɛ wesa he ma a mi ɔ.\n13 Be abɔ nɛ nɔ ko nɛ e gbe nɔmlɔ ɔ ngɛ wesa he ma a mi ɔ, e ngɛ he piɛ pomi. Yehowa tu wesa he nɛ ɔmɛ a he munyu. E de ke: ‘A sa we ngɛ lejɛ ɔ.’ (Yosh. 20:2, 3) Yehowa ha we nɛ a kojo nɔ nɛ gbe nɔ ɔ ekohu ngɛ jamɛ a yayami ɔ he, nɛ muɔ he lue yelɔ ɔ hu be he blɔ kaa e ma ya sɛ wesa he ma a mi nɛ e ya gbe nɔ ɔ. Enɛ ɔ he ɔ, e he hia we nɛ nɔ nɛ gbe nɔmlɔ ɔ nɛ e ye gbeye kaa a maa gbe lɛ kɛ to nane mi. Ke e ngɛ wesa he ma a mi ɔ, Yehowa poɔ e he piɛ. Ke nɔ ko ngɛ wesa he ɔ, lɔ ɔ tsɔɔ we kaa a wo lɛ tsu. E nyɛɔ nɛ e tsuɔ ní, e yeɔ bua ni kpahi, nɛ e kɛ tue mi jɔmi sɔmɔɔ Yehowa. Niinɛ, e ma nyɛ ma ná si himi nɛ ngɛ bua jɔmi!\nMo ná nɔ mi mami kaa Yehowa maa ngɔ o he yayami kɛ pa mo (Hyɛ kuku 14-16)\n14. Mɛni nɔ mi mami nɛ Kristofo no ko nɛ e tsake e tsui ɔ ma nyɛ ma ná?\n14 Mawu we bi komɛ pee yayami nɛ hɛdɔ ngɛ he nɛ a tsake a tsui, se loloolo ɔ, e peeɔ mɛ kaa nɔ́ nɛ a “wo mɛ tsu,” ejakaa a he nile buɔ mɛ fɔ, nɛ a susuɔ kaa Yehowa hɛ be a yayami ɔ nɔ jee gblegbleegble. Ke e peeɔ mo jã a, wa kpa mo pɛɛ nɛ o ná nɔ mi mami kaa ke Yehowa kɛ o he yayami pa mo ɔ, e mɔbɔ nami ɔ be hae nɛ o he nile nɛ bu mo fɔ! Daniel nɛ wa wo e ta kɛ sɛ hlami ɔ ná enɛ ɔ mi níhi a si kpami. Benɛ asafo mi nikɔtɔma amɛ ye bua lɛ nɛ e ná he nile kpakpa a, e de ke: “I nu he kaa a je tlomi ko ngɛ ye nɔ. Benɛ a tsu sane ɔ he ní saminya a, ye he nile bui mi fɔ hu. Ke a je o yayami ngɛ o he ɔ, nɔ́ ko be hu. Kaa bɔ nɛ Yehowa de ɔ, e jeɔ o yayami ɔmɛ kɛ yaa tsitsaa lokoo. Nɛ o be mɛ nae hu.” Be abɔ nɛ nɔ nɛ tu fo ɔ ngɛ wesa he ma a mi ɔ, e he hia we nɛ e ye gbeye kaa muɔ he lue yelɔ ɔ ma ba gbe lɛ. Jã kɛ̃ nɛ ke Yehowa kɛ wa he yayami ɔmɛ pa wɔ ɔ, e sɛ nɛ waa ye gbeye kaa e ma wo sane ɔ nɔ ekohu nɛ e kojo wɔ ngɛ he.​—Kane La 103:8-12.\n15, 16. Mɛni blɔ nɔ nɛ he blɔ nɛ Yesu ngɛ kaa Kpɔlɔ kɛ Osɔfo Nɔkɔtɔma a woɔ hemi kɛ yemi nɛ o ngɛ ngɛ Mawu mɔbɔ nami ɔ mi ɔ mi he wami ngɛ?\n15 Ngɛ anɔkuale mi ɔ, wa ngɛ yi mi tomi nɛ pe Israel bi ɔmɛ a nɔ́ ɔ nɛ lɔ ɔ he je ɔ, wa ma nyɛ ma ná nɔ mi mami kaa Yehowa maa na wɔ mɔbɔ. Paulo tsɔɔ kaa e dɔɔ lɛ kaa e nyɛ we Yehowa suɔmi nya ní peemi kɛ pi si. Lɔ ɔ se ɔ, e de ke: “Sina ha Mawu kɛ gu Yesu Kristo wa Nyɔmtsɛ ɔ nɔ!” (Rom. 7:25) Niinɛ, e ngɛ mi kaa e he wa ha Paulo kaa e maa ye e he nɔ, nɛ e pee yayami komɛ mohu lɛɛ, se e tsake e tsui, nɛ e ná nɔ mi mami kaa Mawu ngɔ e he yayami ɔmɛ kɛ pa lɛ kɛ gu Yesu nɔ. Yesu nɛ ji wa Kpɔlɔ ɔ yeɔ bua wɔ nɛ wa he nile bui wɔ fɔ, nɛ e haa wɔ tue mi jɔmi. (Heb. 9:13, 14) Akɛnɛ e ji Osɔfo Nɔkɔtɔma he je ɔ, “e ma nyɛ ma he nihi nɛ a guɔ e nɔ kɛ hɛɛ mɛ kɛ suɔ Mawu he ɔmɛ a yi wami kɛ pi si hulɔ, ejakaa e ngɛ wami mi be fɛɛ be konɛ e kpa pɛɛ kɛ ha mɛ.” (Heb. 7:24, 25) Ke osɔfo nɔkɔtɔma ní tsumi ɔ haa nɛ Israel bi ɔmɛ náa nɔ mi mami kaa a kɛ a he yayami maa pa mɛ ɔ, lɛɛ anɛ e sɛ nɛ wa ná nɔ mi mami ngɛ Yesu nɛ ji wa Osɔfo Nɔkɔtɔma a mi kaa e ma ha nɛ ‘wa nine nɛ su mɔbɔ nami nɔ konɛ wa ná dloomi nɛ maa ye bua wɔ ngɛ be nɛ sa mi’ lo?​—Heb. 4:15, 16.\n16 Ke o suɔ nɛ o sa we ngɛ Yehowa ngɔ ɔ, lɛɛ e sa nɛ o ná Yesu afɔle sami ɔ mi hemi kɛ yemi. Ko susu kaa a kɛ kpɔmi nɔ́ ɔ ha ngɛ wɔ tsuo wa he kɛkɛ. Mohu ɔ, mo he ye kaa a ngɔ kpɔmi nɔ́ ɔ kɛ ha ngɛ o he. (Gal. 2:20, 21) Mo ná hemi kɛ yemi kaa kpɔmi nɔ́ ɔ nɔ a da nɛ a kɛ o he yayami ɔmɛ pa mo. Mo ná hemi kɛ yemi kaa kpɔmi nɔ́ ɔ he je ɔ, o ma nyɛ maa hi si kɛ ya neneene. Yesu afɔle sami ɔ ji nike ní nɛ Yehowa kɛ ha mo.\n17. Mɛni he je nɛ o suɔ kaa o maa sa we ngɛ Yehowa ngɔ ɔ?\n17 Wesa he mahi nɛ a to he blɔ nya a haa nɛ wa naa Yehowa mɔbɔ nami ɔ. Tsa pi bɔ nɛ Mawu buɔ wami kaa e ngɛ klɔuklɔu ha a pɛ nɛ wa naa ngɛ blɔ nya tomi nɛ ɔ mi, mohu ɔ, e tsɔɔ bɔ nɛ asafo mi nikɔtɔma amɛ yeɔ bua wɔ ha, nɔ́ nɛ tsui tsakemi nitsɛnitsɛ tsɔɔ, nɛ e haa nɛ wa náa nɔmi mami kaa Yehowa kɛ yayami paa nɔ kulaa. Anɛ o ngɛ we sae ngɛ Yehowa ngɔ lo? He ko he ko be nɛ hi pe Yehowa ngɔ nɛ o maa sa we ngɛ! (La 91:1, 2) Ngɛ munyu nɛ nyɛɛ se ɔ mi ɔ, wa maa na bɔ nɛ wesa he ma amɛ maa ye bua wɔ konɛ waa kase Yehowa dami sane yemi kɛ e mɔbɔ nami nɛ se be ɔ.\n^ kk. 10 Yuda bi a níhi a mi hlami ko nɛ a peeɔ tsɔɔ kaa nɔ ko nɛ e li e he be nɛ e gbe nɔ ɔ weku ɔ ya piɛɔ e he ngɛ wesa he ma a mi.\nA Ji Ní Kasemi Aloo A Daa Si Ha Ní Komɛ Nɛ Maa Ba Hwɔɔ Se?\nHwɔɔmi Mɔ nɛ ba September 1, 1895 ɔ tsɔɔ kaa wesa he ma amɛ daa si kɛ ha nɔ́ ko nɛ maa ba hwɔɔ se. E tsɔɔ kaa “Mose mlaa nɛ ɔ daa si kɛ ha we nɛ yayami peelɔ ɔ ma ya sa ngɛ Kristo ngɔ ɔ. Ke e ná hemi kɛ yemi ngɛ Yesu mi nɛ e ya sa we ngɛ e ngɔ ɔ, e ma ná he piɛ pomi.” Jeha lafa se ɔ, Hwɔɔmi Mɔ ɔ tsɔɔ kaa wesa he ma amɛ daa si kɛ ha “blɔ nya nɛ Mawu to nɛ e kɛ maa baa wa yi ke ji wa tɔ̃ e mlaa nɛ kɔɔ bɔ nɛ muɔ ngɛ klɔuklɔu ha a he ɔ nɔ ɔ.”\nSe kɛ̃ ɔ, Hwɔɔmi Mɔ nɛ ba March 15, 2015 ɔ tsɔɔ nɔ́ he je nɛ ligbi etɛ nɛ ɔ wa womi ɔmɛ pɔɛ demi kaa Baiblo mi sane ko daa si kɛ ha nɔ́ ko nɛ maa ba hwɔɔ se ɔ. Hwɔɔmi Mɔ ɔ de ke: “Ke Ngmami ɔ tsɔɔ kaa nɔ ko daa si kɛ ha nɔmlɔ ngua ko nɛ maa ba hwɔɔ se, aloo Ngmami ɔ tsɔɔ kaa nɔ́ ko, aloo nɔ́ ko nɛ ya nɔ daa si kɛ ha nɔ́ ngua ko nɛ maa ba hwɔɔ se ɔ, wa kplɛɛɔ nɔ. Se ke Ngmami ɔ de we nɔ́ ko kaa jã a, e sɛ nɛ wa de ke Baiblo mi munyu ko daa si kɛ ha nɔ́ ko.” Akɛnɛ Ngmami ɔ tsɔɔ we kaa wesa he ma amɛ daa si kɛ ha nɔ́ ko nɛ maa ba hwɔɔ se he je ɔ, munyu nɛ ɔ kɛ nɔ́ nɛ nyɛɛ se ɔ tsɔɔ ní kasemi nɛ ngɛ blɔ nya tomi nɛ ɔ mi kɛ ha Kristofohi.